Урысей Федерацэм щынэхъыжь дыдэ Щауэ Нану
Бахъсэн районым хыхьэ Зеикъуэ къажэм щыщ Щауэ Нану Урысейм и Рекордхэм я тхылъым иратхащ къэралым щынэхъыжь дыдэу. Абы и ныбжьыр илъэси 127-рэ ирикъуащ.
Урысейм и Рекордхэм я тхылъым и редактор нэхъыщхьэ Коненкэ Николай и ныбжьым щыхьэт техъуэ сертификатыр гуфIэгъуэ щытыкIэм иту Нану Iэригъэхьэжри, къыхигъэщащ апхуэдиз илъэс бжыгъэкIэ псэуа уеблэмэ дунейм темыту.
Бахъсэн район администрацэм и пресс-IуэхущIа-пIэм хъыбар къызэрыдигъэщIамкIэ, а IуэхугъуэфIымкIэ нанэ Iумахуэм ехъуэхъуну къэкIуат КъБР-м и Iэтащхьэм и чэнджэщэгъу Уянаевэ Iэминат, КъБР-м и ЦIыхубзхэм я советым и гуащэ Къаскъул Iэулият, Къэбэрдей-Балъкъэрым щэнхабзэмкIэ и министрым и къуэдзэ Карчаевэ Iэминат, Пенсэ фондым и Бахъсэн щIыналъэ къудамэм и унафэщI Къумыкъу Iэминат сымэ.
Бахъсэн район щIыпIэ администрацэм и Iэтащхьэм и къалэнхэр зыгъэзащIэ Къэнэмэт Рустам къыщалъхуа махуэр зыгъэлъапIэм ехъуэхъуащ узыншагъэ быдэ иIэну, гукъыдэж щымыщIэу иджыри илъэс куэдкIэ дунейм тетыну икIи рекорд Iэджи икъутэну.
Урысей Федерацэм и нэхъыжь дыдэу иджыри къэс къалъытэу щытащ Астрахань областым щыпсэу Бисембеевэ Танзиля. АрщхьэкIэ мы гъэм абы и ныбжьыр илъэси 121-рэ ирикъуу аращ. Щауэ Нану Бисембеевэм нэхърэ илъэсихкIэ нэхъыжьу къалъытащ.
Темыр Дисанэ.
